“WTO” คาด “การค้าโลก” ไตรมาสสอง หดตัวแรงเป็นประวัติการณ์ 18.5% เซ่นพิษ “โควิด”
“องค์การการค้าโลก" (WTO) คาดการณ์ “การค้าโลก” ไตรมาสสอง หดตัวแรงเป็นประวัติการณ์ 18.5% เซ่นพิษ “โควิด-19”
“องค์การการค้าโลก" (WTO) คาดการณ์ “การค้าโลก” ไตรมาสสอง หดตัวแรงเป็นประวัติการณ์ 18.5% เซ่นพิษ “โควิด-19”
24 มิ.ย. 2563

องค์การการค้าโลก (WTO) เปิดเผยการคาดการณ์ปริมาณการค้าสินค้าทั่วโลกในไตรมาสสอง (เม.ย.-มิ.ย.) ของปี 2020 จะหดตัวลงราวร้อยละ 18.5 เมื่อเทียบปีต่อปี
“ตอนนี้เรากำลังเผชิญการหดตัวทางการค้าขนานใหญ่ครั้งประวัติศาสตร์ อาจนับได้ว่าหดตัวอย่างรุนแรงที่สุดเท่าที่เคยบันทึกสถิติมา แต่ที่กว่านั้นคือมันอาจเลวร้ายยิ่งขึ้นอีก” โรเบอร์โต อาเซเวโด ผู้อำนวยการ WTO แถลงข่าว
อนึ่ง รายงานฉบับก่อนหน้านี้ของ WTO คาดการณ์ว่าการค้าโลกในปี 2020 มีแนวโน้มหดตัวลงระหว่างร้อยละ 13-32 โดยมีสาเหตุหลักมาจากการระบาดใหญ่ของโรคติดเชื้อไวรัสโคโรนาสายพันธุ์ใหม่ (โควิด-19)
“ณ สถานการณ์ปัจจุบัน การค้าโลกในแต่ละไตรมาสที่เหลือของปีนี้ต้องเติบโตร้อยละ 2.5 เท่านั้น ถึงจะสอดคล้องกับการคาดการณ์เชิงบวก” WTO ระบุในรายงานแนวโน้มและสถิติการค้าโลกฉบับแก้ไขล่าสุด
อย่างไรก็ตาม WTO เสริมว่ามาตรการรับมือที่รวดเร็วของรัฐบาลประเทศต่างๆ ได้ช่วยชะลอการหดตัวของการค้าโลกไว้
ทั้งนี้ WTO ประเมินว่าการค้าโลกในปี 2021 จะขยายตัวต่ำกว่าที่คาดการณ์ไว้ก่อนหน้านี้ เนื่องจากเผชิญปัจจัยลบอย่างการระบาดระลอกสองของโรคโควิด-19 การเติบโตทางเศรษฐกิจที่ต่ำกว่าคาดการณ์ และการออกข้อจำกัดทางการค้า รายงานข่าวจากสำนักข่าวซินหัว ระบุ